b'\n_START_ARTICLE_\nAlter Ego (yhdistys)\n_START_PARAGRAPH_\nAlter Ego ry on Helsingin yliopiston roolipeliyhdistys. Yhdistyksen tarkoituksena on edist\xc3\xa4\xc3\xa4 ja kehitt\xc3\xa4\xc3\xa4 roolipeli- ja larp-harrastusta yliopistolla ja sen ulkopuolella sek\xc3\xa4 tarjota harrastemahdollisuuksia j\xc3\xa4senilleen._NEWLINE_Yhdistys on perustajaj\xc3\xa4sen Ropecon ry:ss\xc3\xa4, joka j\xc3\xa4rjest\xc3\xa4\xc3\xa4 Suomen suurimman ja kansainv\xc3\xa4lisestikin tunnetun roolipelitapahtuma Ropeconin. Alter Egon tunnuksessa on kuvattuna kaksi liit\xc3\xa4v\xc3\xa4\xc3\xa4 korppia. J\xc3\xa4rjest\xc3\xb6 julkaisee Alterations-nimist\xc3\xa4 j\xc3\xa4senlehte\xc3\xa4. Kerhohuone sijaitsee HYYn tiloissa uudella ylioppilastalolla.\n_START_SECTION_\nYhdistyksen historia\n_START_PARAGRAPH_\nYhdistys perustettiin 25. lokakuuta 1994 humanistisen tiedekunnan roolipelij\xc3\xa4rjest\xc3\xb6ksi. Ensimm\xc3\xa4isen\xc3\xa4 puheenjohtajana toimi Ville "Burger" Vuorela, joka tuli sittemmin roolipelipiireiss\xc3\xa4 tunnetuksi julkaistuaan omia roolipelej\xc3\xa4\xc3\xa4n Burger Games -nimen alla._NEWLINE_22. maaliskuuta 1996 Alter Ego laajeni koko Helsingin yliopiston roolipeliyhdistykseksi, yhdistytty\xc3\xa4\xc3\xa4n muiden tiedekuntien roolipelij\xc3\xa4rjest\xc3\xb6jen kanssa. Yhdistyksen kaksi t\xc3\xa4rke\xc3\xa4\xc3\xa4 vuosittaista juhlap\xc3\xa4iv\xc3\xa4\xc3\xa4 ovat syksyll\xc3\xa4 perustamis- eli vuosijuhla sek\xc3\xa4 kev\xc3\xa4\xc3\xa4ll\xc3\xa4 laajenemisjuhla, joiden viettotavat nyky\xc3\xa4\xc3\xa4n vaihtelevat.'